KIRJALLINEN KYSYMYS E-2131/01 esittäjä(t): Bart Staes (Verts/ALE) komissiolle. Uhanalaisten eläinrotujen suojelu Euroopan unionissa.



Virallinen lehti nro 040 E , 14/02/2002 s. 0193 - 0194



KIRJALLINEN KYSYMYS E-2131/01 esittäjä(t): Bart Staes (Verts/ALE) komissiolle (17. heinäkuuta 2001) Aihe: Uhanalaisten eläinrotujen suojelu Euroopan unionissa Vuoden 2000 syyskuussa käyttöön otettuun Flandrian maaseudun kehittämisohjelmaan sisältyy uhanalaisten eläinrotujen suojelua koskeva taloudellinen tukitoimenpide. Ohjelman avulla pannaan täytäntöön asetus (EY) N:o 1257/1999(1). Suojelutoimenpiteitä voidaan toteuttaa vain niiden uhattujen eläinrotujen osalta, jotka on mainittu FAOn vahvistamassa luettelossa (ohjelman sivulla 211 todetaan, että eurooppalaista luetteloa odoteltaessa toimenpiteet koskevat vain kyseisessä luettelossa mainittuja rotuja). Flandriassa on tämän vuoksi rajoitettava suojelutoimet vain Länsi-Flandrian punainen -rotuun. Muitakin toimenpiteitä tarvitaan, sillä Flandrian muidenkin rotujen, kuten Itä-Flandrian, Witblauw Dubbeldoelkoe -rodun ja Kempisch Roodbont -rodun, olemassaolo on yhä vakavammin uhattuna. Aikooko komissio muuttaa asetusta (EY) N:o 1257/1999, jotta Flandria voi toteuttaa suojelutoimenpiteitä myös muiden Flandrian nautarotujen kuin Länsi-Flandrian Punaisen säilymisen turvaamiseksi? Jos vastaus on kielteinen, miksi komissio kieltäytyy muuttamasta asetustaan (EY) N:o 1257/1999 Flandrian muiden nautarotujen kuin Länsi-Flandrian Punaisen suojelemiseksi, ottaen huomioon, että kyseisten rotujen säilyminen on yhä uhanalaisemmassa asemassa? (1) EYVL L 160, 26.6.1999, s. 80. Franz Fischlerin komission puolesta antama vastaus (6. syyskuuta 2001) Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta annetun neuvoston asetuksen (EY) N:o 1257/1999 mukaisesti erityisesti sen 22-24 artiklassa tarkoitettujen maatalouden ympäristötoimenpiteiden yhteydessä myönnetään tukea maataloustuottajille, jotka sitoutuvat mm. säilyttämään geneettisen monimuotoisuuden. Asetuksen soveltamista koskevista yksityiskohtaisista säännöistä 23 päivänä heinäkuuta 1999 annetun komission asetuksen (EY) N:o 1750/1999(1) 13 artiklassa säädetään, että maatalouden ympäristötukeen voi kuulua sitoumus uhanalaisten paikallista rotua olevien kotieläinten kasvatukseen. Tämän komission asetuksen liitteen (9 kohta, VI alakohta, toinen luetelmakohta) mukaan jäsenvaltioiden on esitettävä maaseudun kehittämissuunnitelmissaan uhanalaisten kotieläinrotujen osalta alan viranomaisina pidettyjen kansainvälisten järjestöjen hyväksymien tieteellisten tietojen mukaiset todisteet rodun uhanalaisuudesta. Maaseudun kehittämisohjelmia tarkasteltaessa on käynyt ilmi, etteivät useat jäsenvaltiot ole toimittaneet edellä mainitussa liitteessä vaadittuja todisteita. Näin ollen komissio on perustanut ehdotettujen rotujen uhanalaisuutta koskevat arvionsa YK:n elintarvikejärjestön FAO:n kotieläinten monimuotoisuutta koskevaan World Watch-luetteloon (toinen ja kolmas painos), joka on toistaiseksi ainoa asiaa koskeva yhtenäinen ja yleisesti hyväksytty kansainvälinen asiakirja. FAO:n vuodesta 1996 alkaen noudattamat perusteet luettelon laatimiseksi ovat kuitenkin erityisen rajoittavat verrattuna yhteisön tuen myöntämisessä käytettäviin perusteisiin, joista säädetään neuvoston asetuksessa (ETY) N:o 2078/92. FAO:n perusteiden soveltamisesta uusissa maaseudun kehittämissuunnitelmissa on seurannut, että monet rodut, joista on jo maksettu asetuksen (ETY) N:o 2078/92 nojalla maatalouden ympäristötukea, on suljettu pois tuen soveltamisalalta. Sen jälkeen kun useimmat jäsenvaltiot tiedustelivat asiaa maatalousneuvoston kokouksessa, komissio päätteli, että FAO:n perusteet ovat liian rajoittavia neuvoston asetuksen tavoitteiden saavuttamiseksi. Näin ollen komissio on päättänyt FAO:n perusteita asianmukaisempien perusteiden laatimisesta toimenpiteen toteuttamiseksi. On myös päätetty antaa uusien perusteiden määrittäminen tiedekomitean tehtäväksi. Lisäksi on käynyt ilmi, että on syytä löytää siirtymäkauden ratkaisu, kunnes uudet tukikelpoisuusperusteet on laadittu. Tämän vuoksi jäsenvaltiot voivat asetuksen (EY) N:o 1750/1999 muuttamista koskevan asetuksen (EY) N:o 672/2001(2) nojalla tehdä siirtymäkauden loppuun 31. joulukuuta 2001 saakka uusia viisivuotisia sitoumuksia, jotka koskevat rotuja, joille oli myönnetty tukea aiemman ohjelmakauden aikana. Sen jälkeen kun tiedekomitea on antanut lausuntonsa asetuksen (EY) N:o 1257/1999 tavoitteisiin soveltuvista tukikelpoisuusperusteista, ne liitetään edellä mainittuun säännöstöön, ja niitä aletaan soveltaa jäljelle jäävällä ohjelmakaudella. (1) EYVL L 214, 13.8.1998. (2) EYVL L 93, 3.4.2001.